CELEX: 32019R0891
Language: lt
Date: 2019-05-28 00:00:00
Title: 2019 m. gegužės 28 d. Komisijos reglamentas (ES) 2019/891, kuriuo dėl funkcinės grupės „stabilizatoriai“ ir dėl geležies laktato (E 585) naudojimo apdoroti grybui Albatrellus ovinus, kuris naudojamas kaip švediškų kepenų paštetų sudedamoji dalis, iš dalies keičiami Europos Parlamento ir Tarybos reglamento (EB) Nr. 1333/2008 I ir II priedai (Tekstas svarbus EEE.)

29.5.2019   
               
               
                  LT
               
               
                  Europos Sąjungos oficialusis leidinys
               
               
                  L 142/54
               
            
         KOMISIJOS REGLAMENTAS (ES) 2019/891
         2019 m. gegužės 28 d.
         kuriuo dėl funkcinės grupės „stabilizatoriai“ ir dėl geležies laktato (E 585) naudojimo apdoroti grybui Albatrellus ovinus, kuris naudojamas kaip švediškų kepenų paštetų sudedamoji dalis, iš dalies keičiami Europos Parlamento ir Tarybos reglamento (EB) Nr. 1333/2008 I ir II priedai
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 9 straipsnio 2 dalį ir 10 straipsnio 3 dalį,
         kadangi:
         
                     (1)
                  
                  
                     Reglamentu (EB) Nr. 1333/2008 nustatomos taisyklės dėl maisto priedų bei jų funkcinių grupių ir Sąjungos maisto priedų sąrašas;
                  
               
                     (2)
                  
                  
                     Reglamento (EB) Nr. 1333/2008 I priede nustatytos maisto produktuose naudojamų maisto priedų ir maisto prieduose bei maisto fermentuose naudojamų maisto priedų funkcinės grupės;
                  
               
                     (3)
                  
                  
                     mokslo pažanga ir technologinė raida padėjo geriau suprasti maisto priedo geležies laktato (E 585) technologinę funkciją. Apdorojus grybą Albatrellus ovinus geležies laktatu, šis maisto priedas pats savaime nesuteikia grybui spalvos ir nesustiprina esamos Albatrellus ovinus spalvos. Jis veikia ir keičia Albatrellus ovinus spalvą (iš baltos į tamsią) reaguodamas su tam tikrais grybo audinių komponentais, pvz., polifenoliais. Ši geležies laktato savybė nepatenka nei į esamą funkcinę grupę „stabilizatoriai“, nei į jokią kitą Reglamento (EB) Nr. 1333/2008 I priede nurodytą funkcinę grupę. Todėl funkcinės grupės „stabilizatoriai“ tekstą reikėtų iš dalies pakeisti išbraukiant žodį „esamą“, kad į grupę būtų įtraukta geležies laktato (E 585) technologinė funkcija, kai šis naudojamas grybui Albatrellus ovinus apdoroti;
                  
               
                     (4)
                  
                  
                     Reglamento (EB) Nr. 1333/2008 II priede nustatytas Sąjungos maisto priedų, leistinų naudoti maisto produktuose, sąrašas ir jų naudojimo sąlygos;
                  
               
                     (5)
                  
                  
                     pagal Europos Parlamento ir Tarybos reglamente (EB) Nr. 1331/2008 (2) nurodytą bendrą procedūrą Sąjungos maisto priedų sąrašas gali būti atnaujintas Komisijos iniciatyva arba gavus paraišką;
                  
               
                     (6)
                  
                  
                     paraiška suteikti leidimą naudoti geležies laktatą (E 585) apdoroti grybui Albatrellus ovinus, kuris naudojamas kaip švediškų kepenų paštetų sudedamoji dalis, pateiktas 2016 m. spalio 25 d. ir pagal Reglamento (EB) Nr. 1331/2008 4 straipsnį su juo supažindintos valstybės narės;
                  
               
                     (7)
                  
                  
                     Švedijoje, gaminant tam tikrus kepenų paštetus („leverpastej“), kaip maisto sudedamoji dalis tradiciškai naudojamas grybas Albatrellus ovinus. Prieš jo dedant į kepenų paštetą, technologiškai būtina natūraliai baltą grybą Albatrellus ovinus apdoroti geležies laktatu (E 585), kad jis įgautų norimą tamsią spalvą;
                  
               
                     (8)
                  
                  
                     Maisto produktų mokslinis komitetas įvertino geležies laktato (E 585) naudojimo alyvuogėms apdoroti saugą ir nustatė, kad ji yra priimtina (3). Švediškų kepenų paštetų sudėtyje yra tik apie 0,5 % grybų. Todėl papildomas geležies laktato, apdorojus juo grybą Albatrellus ovinus, kuris naudojamas kaip švediškų kepenų paštetų sudedamoji dalis, poveikis būtų nežymus;
                  
               
                     (9)
                  
                  
                     pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Europos maisto saugos tarnybos (toliau – Tarnyba) pateikti nuomonę, išskyrus atvejus, kai atnaujinus minėtą sąrašą nedaromas poveikis žmonių sveikatai;
                  
               
                     (10)
                  
                  
                     kadangi leidimas naudoti geležies laktatą (E 585) apdoroti grybui Albatrellus ovinus, kuris naudojamas kaip švediškų kepenų paštetų sudedamoji dalis, yra Sąjungos maisto priedų sąrašo atnaujinimas, kuriuo nedaromas poveikis žmonių sveikatai, nebūtina prašyti Tarnybos pateikti nuomonę;
                  
               
                     (11)
                  
                  
                     todėl tikslinga suteikti leidimą naudoti geležies laktatą (E 585) kaip stabilizatorių apdoroti grybui Albatrellus ovinus, kuris naudojamas kaip švediškų kepenų paštetų sudedamoji dalis;
                  
               
                     (12)
                  
                  
                     todėl Reglamento (EB) Nr. 1333/2008 I ir II priedai turėtų būti atitinkamai iš dalies pakeisti;
                  
               
                     (13)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 1333/2008 I ir II priedai iš dalies keičiami pagal šio reglamento priedą.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. gegužės 28 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 354, 2008 12 31, p. 16.
         
         
            (2)  2008 m. gruodžio 16 d. Europos Parlamento ir Tarybos reglamentas (EB) Nr. 1331/2008, nustatantis maisto priedų, fermentų ir kvapiųjų medžiagų leidimų suteikimo procedūrą (OL L 354, 2008 12 31, p. 1).
         
            (3)  Maisto produktų mokslinio komiteto ataskaita, 25-as rinkinys, 1990 m.
      
      
         
            PRIEDAS
            Reglamentas (EB) Nr. 1333/2008 iš dalies keičiamas taip:
            
                        1.
                     
                     
                        I priede 24 įrašas „stabilizatoriai“ pakeičiamas taip:
                        „24)   stabilizatoriai– medžiagos, padedančios išlaikyti pastovią fizinę ir cheminę maisto produkto būseną; stabilizatoriai apima medžiagas, padedančias išlaikyti dviejų ir daugiau nesimaišančių medžiagų vienalytę dispersiją maisto produkte, taip pat medžiagas, stabilizuojančias, išlaikančias ar sustiprinančias maisto produkto spalvą, ir medžiagas, padidinančias maisto rišamąsias savybes, įskaitant baltymų skersinius ryšius, padedančius atskiras maisto dalis apjungti į atskirą naujai pagamintą produktą;“;
                     
                  
                        2.
                     
                     
                        II priedo E dalis iš dalies keičiama taip:
                        
                                    a)
                                 
                                 
                                    04.2.2 maisto produktų kategorijoje „Vaisiai ir daržovės acte, aliejuje arba sūrime“ geležies laktatui (E 585) skirtas įrašas pakeičiamas taip:
                                    
                                                 
                                             
                                             
                                                „E 585
                                             
                                             
                                                Geležies laktatas
                                             
                                             
                                                150
                                             
                                             
                                                (56)
                                             
                                             
                                                Tik grybas Albatrellus ovinus, naudojamas kaip švediškų kepenų paštetų sudedamoji dalis, ir alyvuogės, patamsėjusios nuo oksidacijos“
                                             
                                          
                              
                                    b)
                                 
                                 
                                    04.2.3 maisto produktų kategorijoje „Skardinėse arba stiklainiuose konservuoti vaisiai ir daržovės“ geležies laktatui (E 585) skirtas įrašas pakeičiamas taip:
                                    
                                                 
                                             
                                             
                                                „E 585
                                             
                                             
                                                Geležies laktatas
                                             
                                             
                                                150
                                             
                                             
                                                (56)
                                             
                                             
                                                Tik grybas Albatrellus ovinus, naudojamas kaip švediškų kepenų paštetų sudedamoji dalis, ir alyvuogės, patamsėjusios nuo oksidacijos“